**Tájékoztató a védendő fogyasztókat megillető kedvezményekről**

A lakhatás megőrzése érdekében a legnehezebb anyagi körülmények között élők speciális védelemben részesülnek az energiaszolgáltatás területén, a villamos energia illetve a gázszolgáltatás tekintetében.

Ezen belül két kategóriát - a szociálisan rászoruló és a fogyatékossággal élő fogyasztók csoportját - különítenek el a jogszabályok:

**Fogyatékossággal élő fogyasztónak** minősül az, aki

1. fogyatékossági támogatásban részesül,
2. vakok személyi járadékában részesül,
3. (vagy aki után szülője vagy eltartója) magasabb összegű családi pótlékban részesül.

Igénybe vehető kedvezmények:

* különleges bánásmód a méréssel, leolvasással, számlázással, díjfizetéssel kapcsolatban (pl. készpénzben történő számlakiegyenlítés a felhasználási helyen, az általánostól eltérő mérőhely-kialakítás, a számla értelmezéséhez nyújtott egyedi segítség stb.) - csak akkor, ha nincs a háztartásban fogyatékossággal élőnek nem minősülő személy
* szükségáramforrás (a tervezett üzemszünet idejére), illetve szünetmentes áramforrás (váratlan üzemzavar következményeinek megelőzése céljából)

A "kikapcsolási védelem" és - ennek következtében - az előrefizető mérő ezen fogyasztókat is megilleti, a szociálisan rászoruló fogyasztóknál részletezett feltételekkel.

Az igénylés alapvető feltétele, hogy a szolgáltató az érintett fogyasztót - kérelmére - **nyilvántartásába felvegye**. Ehhez az alábbi lépések szükségesek:

* a regisztrációhoz szükséges adatlap fogyasztóra vonatkozó részének kitöltése és aláírása;
* **az adatlapot ki kell töltetni a védelemre jogosító ellátást megállapító igazgatási szervvel is (illetékes vármegyei kormányhivatal családtámogatási hatósága);**
* a kitöltött és aláírt adatlapot a kiállításától számított 30 napon belül be kell nyújtani a szolgáltató ügyfélszolgálatára, aki 8 napon belül köteles a regisztrációt megtenni.

A védettséggel járó jogokat csak egy felhasználási helyen lehet gyakorolni, a védendő státusz alapjául szolgáló ok fennállását pedig minden év március 31-ig ismételten igazolni kell (az ehhez szükséges adatlapot a szolgáltató megküldi az érintettnek).

A nyilvántartásba vételhez, illetve annak meghosszabbításához használatos **adatlap** hozzáférhető az energiaszolgáltatók ügyfélszolgálatain, letölthető honlapjukról.

Jogszabályi háttér:

* 2007. évi LXXXVI. törvény a villamos energiáról (64-65. §) és végrehajtási rendelete: 273/2007. (X. 19.) Korm. rendelet (30-37. §)
* 2008. évi XL. törvény a földgázellátásról (65-66. §) és végrehajtási rendelete: 19/2009. (I.30.) Korm. rendelet (56-62. §)